钦定古今图书集成/历象汇编/岁功典/第037卷 > 《广西志书》 > 三日曲水诗序 梁简文帝
## 钦定古今图书集成/历象汇编/岁功典/第037卷 > 《广西志书》 > 三日曲水诗序 梁简文帝

窃以周成洛邑，自流水以禊除；晋集华林，同文轨而
高宴。莫不礼具义举，沓矩重规，昭动神明，雍熙锺石
者也。皇太子生知上德，英明在躬，智湛灵珠，辨均河
注，腾茂实于三善，振嘉声于八区。是节也，上巳属辰，
馀萌达壤，仓庚应律，女夷司候。尔乃分阶树羽，疏泉
汎爵，兰觞沿溯，蕙肴来往，宾仪式序，盛德有容，吹发
孙枝，声流嶰谷。舞艳《七盘》，歌新《六变》。逝云驻彩，仙鹤
来仪。都人野老，云集雾会。结轸方衢，飞轩照日。